
VENDIM 
Nr. 707, datë 13.11.2024
PËR KUSHTET E POSAÇME, DOKUMENTACIONIN SHOQËRUES, PROCEDURËN, AFATET PËR DHËNIEN E AUTORIZIMIT, SI DHE PËR MËNYRËN E KRITERET E NDARJES SË KUOTAVE VJETORE TË IMPORTIT TË HIDROFLUOROKARBONEVE DHE/OSE PAJISJEVE TË PARAMBUSHURA ME HIDROFLUOROKARBONE

Në mbështetje të nenit 100 të Kushtetutës dhe të pikave 2 e 3, të nenit 20, të ligjit nr. 2/2023, “Për gazet serrë të fluoruara”, me propozimin e ministrit të Turizmit dhe Mjedisit, Këshilli i Ministrave

VENDOSI:

I. DISPOZITA TË PËRGJITHSHME

1. Ky vendim përcakton:

a) kushtet e posaçme, dokumentacionin shoqërues, procedurën, afatet për dhënien e autorizimit të ndarjes së kuotës vjetore të importit të hidrofluorokarboneve dhe/ose pajisjeve të parambushura me hidrofluorokarbone, sipas përcaktimeve në kreun II, të këtij vendimi;

b) mënyrën e ndarjes së kuotave vjetore të importit të hidrofluorokarboneve dhe/ose pajisjeve të parambushura me hidrofluorokarbone, si dhe kriteret për ndarjen e tyre, sipas përcaktimeve në kreun III, të këtij vendimi.

2. Përveç përkufizimeve të dhëna në ligjin në fuqi për gazet serrë të fluoruara dhe në legjislacionin në fuqi për akreditimin, termat e mëposhtëm kanë këto kuptime:

a) “Sipërmarrës i vjetër”, çdo person fizik/tregtar ose juridik, i regjistruar në regjistrin tregtar, që ka një historik të vendosjes në treg të gazeve të fluoruara, për një periudhë kohore 3 (tre) ose më shumë vjet;

b) “Sipërmarrës i ri”, çdo person fizik/tregtar ose juridik, i regjistruar në regjistrin tregtar, që hyn në treg për herë të parë ose që ka filluar të vendosë në treg gaze të fluoruara, për një periudhë kohore më pak së 3 (tre) vjet;

c) “Vite bazë” ka kuptimin e një periudhe specifike, që përdoret nga institucioni përgjegjës për mjedisin për të llogaritur dhe për të përcaktuar aktivitetin historik në treg të sipërmarrësit. Të dhënat e këtyre viteve përdoren si bazë për ndarjen e kuotave për vitet e ardhshme;

ç) “Kuotë rezervë” i referohet një pjese të kuotës totale të disponueshme, që është lënë rezervë nga institucioni përgjegjës për mjedisin, për qëllime specifike, të tilla, si importi i pajisjeve që përmbajnë gaze të fluoruara ose për menaxhimin e një rritjeje të papritur të kërkesës.

II. KUSHTET E POSAÇME, DOKUMENTACIONI SHOQËRUES, PROCEDURA, AFATET PËR DHËNIEN E AUTORIZIMIT PËR NDARJEN E KUOTËS VJETORE TË IMPORTIT TË HIDROFLUOROKARBONEVE DHE/OSE PAJISJEVE TË PARAMBUSHURA ME HIDROFLUOROKARBONE

1. Kushtet e posaçme, që plotëson sipërmarrësi për marrjen e autorizimit për kuotën vjetore të importit të hidrofluorokarboneve dhe/ose pajisjeve të parambushura me hidrofluorokarbone janë, si më poshtë vijon:

a) të jetë person fizik/tregtar ose juridik, i regjistruar në regjistrin tregtar;

b) të jetë i pajisur me licencë për import, eksport, magazinim të gazeve serrë të fluoruara, të pajisjeve që përmbajnë gaze serrë të fluoruara ose funksionimi i të cilave mbështetet në këto gaze.

2. Pas plotësimit të kushteve, sipas pikës 1, sipërmarrësi aplikon në portalin unik qeveritar “e-Albania” dhe plotëson elektronikisht formularin e aplikimit për pajisjen me kuotë për importin e hidrofluorokarboneve dhe/ose pajisjeve të parambushura me hidrofluorokarbone, sipas shtojcës I, që i bashkëlidhet këtij vendimi, duke specifikuar:

a) numrin unik të identifikimit të subjektit (NUIS);

b) numrin e identifikimit të licencës përkatëse;

c) të dhënat e importit për vitet bazë, nëse ka eksperiencë të mëparshme;

ç) raportet për importet e realizuara vitin e fundit, shoqëruar me deklaratat doganore, nëse ka kryer import.

3. Periudha për depozitimin e kërkesave për pajisje me kuotë është nga data 1 shtator deri në datën 30 nëntor të çdo viti, për importe që do të kryhen në vitin pasardhës.

4. Struktura përgjegjëse për gazet serrë të fluoruara në ministri është përgjegjëse për shqyrtimin e aplikimit, sigurimin e dokumentacionit sipas pikës 2, të kreut II, të këtij vendimi, dhe kthimin e përgjigjes me nënshkrim elektronik.

5. Procedura për vlerësimin dhe miratimin e kërkesës për pajisje me autorizim për ndarjen e kuotës vjetore të importit të hidrofluorokarboneve dhe/ose pajisjeve të parambushura me hidrofluorokarbone është, si më poshtë vijon:

a) Struktura përgjegjëse për gazet serrë të fluoruara në ministri, brenda 5 (pesë) ditëve nga data e administrimit të kërkesës, shqyrton dhe verifikon kërkesën dhe, në rast se konstaton pasaktësi apo mosplotësim, sipas formatit të kërkuar, ministria njofton sipërmarrësin përmes portalit unik qeveritar “e-Albania”, duke kërkuar plotësimin e të metave të konstatuara brenda 7 (shtatë) ditëve;

b) Mosplotësimi i të metave brenda afatit të parashikuar në shkronjën “a” përbën shkak për mospranimin e kërkesës. Ministria njofton aplikuesin përmes portalit unik qeveritar “e-Albania” për arsyet e refuzimit, si dhe për të drejtën e ankimit brenda 30 (tridhjetë) ditëve nga data e marrjes së njoftimit;

c) Në rast se kërkesa dhe dokumentacioni i siguruar nga struktura përgjegjëse, sipas pikës 4, të këtij kreu, janë të plota, struktura përgjegjëse për gazet serrë të fluoruara në ministri, në bashkëpunim me Njësinë Kombëtare të Ozonit, nga data 1 dhjetor deri në datën 20 dhjetor, i propozon ministrit ndarjen e kuotës vjetore të importit të hidrofluorokarboneve dhe/ose pajisjeve të parambushura me hidrofluorokarbone;

ç) Ministri, brenda datës 31 dhjetor, miraton ndarjen e kuotës dhe lëshon autorizimet për importin e hidrofluorokarboneve dhe/ose pajisjeve të parambushura me hidrofluorokarbone, për vitin pasardhës;
d) Në rast se kërkesat për pajisje me kuotë janë më pak se vlera e kuotës vjetore të lejuar, ministria hap fazën e dytë për pajisje me autorizim për ndarjen e pjesës së mbetur të kuotës vjetore të importit të hidrofluorokarboneve dhe/ose pajisjeve të parambushura me hidrofluorokarbone, si dhe/ose kuotës vjetore rezervë dhe ndiqet e njëjta procedurë për aplikim, sipas këtij kreu;

dh) Autorizimi për ndarjen e kuotës vjetore është i vlefshëm vetëm për vitin kalendarik, për të cilin është dhënë.

III. MËNYRA DHE KRITERET E NDARJES SË KUOTAVE VJETORE TË IMPORTIT TË HIDROFLUOROKARBONEVE DHE/OSE PAJISJEVE TË PARAMBUSHURA ME HIDROFLUOROKARBONE

1. Kuota vjetore bazohet në sasinë maksimale të lejuar për vendosjen në treg të hidrofluorokarboneve në Republikën e Shqipërisë, sipas tabelës nr. 1, të pjesës A, të shtojcës II, që i bashkëlidhet këtij vendimi dhe ndahet, si më poshtë vijon:

a) 80% e kuotës vjetore totale për sipërmarrësit e vjetër;

b) 10% e kuotës vjetore totale për sipërmarrësit e rinj;

c) 10% e kuotës totale vjetore, si kuotë rezervë.

2. Mënyra e ndarjes së kuotës për çdo sipërmarrës përcaktohet sipas pjesës B, të shtojcës II, që i bashkëlidhet këtij vendimi, dhe në asnjë rast, kuota e plotë e importit nuk i ndahet një sipërmarrësi të vetëm.
3. Kuota vjetore e importit përdoret vetëm për vitin kalendarik, për të cilin është lëshuar autorizimi.

4. Pajisjet nuk do të vendosen në treg, në rast se gazet HFC, me të cilat ato janë mbushur, nuk janë llogaritur si pjesë e kuotës vjetore, me përjashtim të parashikimeve sipas pikës 3, të nenit 15, të ligjit nr. 2/2023, “Për gazet serrë të fluoruara”.

5. Çdo sipërmarrës, i cili është pajisur me kuotë vjetore, mund të transferojë plotësisht apo pjesërisht kuotën e tij në një tjetër sipërmarrës në Shqipëri, i cili përmbush të njëjtat kritere, vetëm pas miratimit të ministrit përgjegjës për mjedisin.

6. Kërkesa për transferimin e kuotës depozitohet elektronikisht në portalin unik qeveritar “e-Albania”, së bashku me marrëveshjen kontraktuale ndërmjet palëve. Procedura për shqyrtimin e aplikimit është e njëjtë me atë të përcaktuar në kreun II, të këtij vendimi. Kuota që transferohet nuk lejohet të transferohet për herë të dytë.

7. Për ndarjen e kuotës vjetore të importit, ministria mbështetet në:

a) raportimin nga sipërmarrësi për sasitë e importuara, sipas parashikimeve të ligjit nr. 2/2023, “Për gazet serrë të fluoruara”;

b) deklarimin doganor për çdo sasi të importuar.

IV. DISPOZITA TË FUNDIT

1. Procedurat e aplikimit për pajisjen me autorizim për ndarjen e kuotës vjetore të importit të hidrofluorokarboneve dhe/ose pajisjeve të parambushura me hidrofluorokarbone, nëpërmjet portalit unik qeveritar “e-Albania”, si dhe procedura e shqyrtimit të kërkesave për kuotë vjetore importi zbatohet në momentin që sistemi i integruar mjedisor do të implementohet dhe do të jetë funksional. Deri në funksionimin e tij, dorëzimi i kërkesës dhe dokumentacionit përkatës, që vërteton përmbushjen e parashikimeve, sipas shkronjave “c” dhe “ç”, të pikës 2, të kreut II, të këtij vendimi, si dhe tërheqja e autorizimit bëhen në ministrinë përgjegjëse për mjedisin, sipas procedurës së parashikuar në këtë vendim.

2. Për vitin aktual, periudha për depozitimin e kërkesave është 20 (njëzet) ditë nga data e hyrjes në fuqi të këtij vendimi. 

3. Zbatimi i pikës 6, të kreut III, të këtij vendimi, fillon 3 (tre) vjet nga data e hyrjes në fuqi të këtij vendimi.

4. Ngarkohen Ministria e Turizmit dhe Mjedisit dhe Njësia Kombëtare e Ozonit për zbatimin e këtij vendimi.

Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama
SHTOJCA I

Formulari i aplikimit për pajisjen me autorizimin për ndarjen e kuotës vjetore të importit të hidrofluorokarboneve

Seksioni 1: Informacioni i kompanisë
1. Emri i kompanisë:

 - Emri i plotë ligjor: _______________________________________

2. Adresa e kompanisë:

- Adresa e rrugës: _________________________________________

- Qyteti: __________________________________________________

- Kodi postar: ___________________________________________

- Shteti: _______________________________________________

3. Numri i regjistrimit të kompanisë:

- NUIS: ___________________________________________

4. Personi i kontaktit:

- Emri: _________________________________________________

- Pozicioni: _______________________________________________

- Numri i telefonit: __________________________________________

- Adresa e email-it: __________________________________________

Seksioni 2: Të dhënat e importit

Përdorimi historik (3 vitet e fundit):

- Viti 1 (20__):

- Sasia e importuar (në ton CO2 ekuivalent): ________________

- Viti 2 (20__)

- Sasia e importuar (në ton CO2 ekuivalent): ________________

- Viti 3 ( 20__)

- Sasia e importuar (në ton CO2 ekuivalent): ________________

- Viti aktual (gjendja në magazinë)

- Sasia e importuar (në ton CO2 ekuivalent): ________________

- Sasia gjendje (në ton CO2 ekuivalent): ________________

Seksioni 3: Deklarata

Deklaroj se informacioni i dhënë në këtë aplikim është i vërtetë dhe i saktë. E kuptoj që dhënia e informacionit të rremë ose të gabuar mund të rezultojë në pezullimin e kuotës së alokuar dhe/ose në masa të tjera ndëshkuese.

- Emri i personit të autorizuar: _____________________________

- Pozicioni: ____________________________________________________

- Nënshkrimi: __________________________________________________

- Data: __________________________________________________________

SHTOJCA II

Pjesa A

Sasia maksimale e lejuar e vendosjes në treg të hidrofluorokarboneve në Republikën e Shqipërisë, sipas Amendamentit të Kigalit.

Tabela 1. Sasia maksimale e hidrofluorokarbureve, që lejohet të vendoset në tregun e Republikës së Shqipërisë në një vit të caktuar është, si më poshtë vijon:

	Vitet
	Sasia maksimale në ton ekuivalent CO2

	2024–2028
	883,849 çdo vit

	2029
	795,464 (reduktuar 10%)

	2030–2034
	795,464 çdo vit

	2035
	618,694 (reduktuar 30%)

	2036–2039
	618,694 çdo vit

	2040
	441,924 (reduktuar 50%)

	2041–2044
	441,924 çdo vit

	2045
	176,770 (reduktuar 80%)


Pjesa B. Mënyra e përllogaritjes së kuotave për çdo sipërmarrës.

1. 
- Për të përcaktuar kuotën e vitit 2024, 2025, 2026 do të merren në konsideratë importet e kryera gjatë viteve 2020–2022;
- Për të përcaktuar kuotën e vitit 2027, 2028, 2029 do të merren në konsideratë importet e kryera gjatë viteve 2024–2026.
2. Përcaktimi i vlerave të referencës dhe shpërndarjes së kuotave për vendosjen në treg të hidrofluorokarbureve llogaritet, si më poshtë vijon:

Për sipërmarrësit e vjetër do të ndahet 80% e kuotës vjetore:

a) të paktën çdo 3 vjet ministria përgjegjëse për mjedisin, në bashkëpunim me Njësinë Kombëtare të Ozonit, do të përcaktojë vlerat e referencës për importuesit për vendosjen në treg të hidrofluorokarbureve;
b) vlerat referencë për të gjithë importuesit përcaktohen bazuar në importet e hidrofluorkarboneve gjatë 3 viteve të mëparshme.
Për të llogaritur vlerën e referencës për vendosjen e hidrofluorokarbureve (HFC) në treg bazuar në mesataren vjetore të sasive të vendosura ligjërisht në treg gjatë 3 viteve, të përcaktuara si vlerë bazë, do të përdoret formula e mëposhtme: 


VR=_______________
Ku:

VR = Vlera e referencës për vendosjen e HFC-ve në treg (në ton ekuivalent CO2);
Q1, Q2, Q3 = Sasitë e hidrofluorokarbureve të vendosura në mënyrë të ligjshme në treg gjatë 3 viteve, të përcaktuara si vitet bazë (në ton ekuivalent CO2).
Mekanizmi i alokimit

Përcaktimi i kuotës që do t’u ndahet sipërmarrësve për të cilët janë përcaktuar vlerat e referencës llogaritet, si më poshtë vijon:


K=(                  x sasia maksimale×0.8)

Ku: 

K = Kuota e alokuar për sipërmarrësin (në ton ekuivalent CO2);
VR= Vlera referencë e sipërmarrësit (në ton ekuivalent CO2);
VRt = Shuma e vlerave të referencës të të gjithë sipërmarrësve.
Sasia maksimale = Sasia maksimale e HFC-ve të alokuara për vitin (në ton ekuivalent CO2).
b) 10% e kuotës do t’u ndahet sipërmarrësve të rinj:

10% e kuotës vjetore prej në ton ekuivalent CO2 do të shpërndahet në mënyrë të barabartë midis sipërmarrësve, që kanë paraqitur kërkesë për t’u pajisur me kuotë.
(Q1+Q2+Q3)

